- Առհասարակ, տեղեկատվական ներկայիս հոսքում դժվար է հեռուստադիտողին էկրանի մոտ պահել, հատկապես նույն մարդու հետ, նույն թեմայի շուրջ տարվող զրույցով: Եւ տաղավարի ինտերյերը, հարմարավետ կահույքն ու աչք շոյող այլ աքսեսուարները չեն հաստատ, հաղորդման որակի երաշխիքները: Եթե ընտրված թեման ու հարցադրումները բովանդակային առումով գրավիչ չլինեն, ապա պարզ է, որ հեռուստադիտողը վահանակը ձեռքը կառնի, ուրիշ մի բան որոնելու համար: «Թեման» կարողանում է իրեն հատկացված ժամանակի ընթացքում հեռուստադիտողին պահել էկրանի առաջ: Համեստ կահավորված տաղավար՝ երկու աթոռ, երկու բաժակ՝ դրված փոքրիկ սեղանին, որի շուրջ երկու մարդ, որոնք փորձում են պարզել, թե՝ որքանո՞վ է, ասենք ժամանակակից հայ արվեստն ու գրականությունը հարաբերվում համաշխարհային արվեստի զարգացման միտումներին կամ թե հայագիտական ի՞նչ ուսումնասիրություններ են կատարում հայրենիքում ու Հայաստանից դուրս ապրող հայ և օտարազգի գիտնականները… Այսպես՝ աշխարհի տարբեր հորիզոնականներում հայոց գիտության, գրականության, մշակույթի ժառանգության պահպանմանն ու զարգացմանը նպաստող մեծ ու փոքր ներդրումների մասին բազմաբովանդակ հաղորդումներ, որոնք ամեն շաբաթ օր իր լսարանին ներկայացվում հանդարտ ու զուսպ, նյութի խորը իմացությամբ, առանց պաթետիկ գեղեցկախոսության, առանց հեղինակի ու նրա գործի արժանիքները գերագնահատելու: